En zweite Versuech e eiheitlichi Schriftsprooch z schaffe, het im Joor 1958 de Leza Uffer unterno. Syn Entwurf isch als Interrumantsch bekannt worde, un het uffeme modifizierte Surmeirisch basiert. De Entwurf het aber au kei Resonanz, defür aber vil Kritik gfunde. D Hörer ussem Engadin un de Surselva, wo syni Radiosändige gloost hen, hen schynts chuum en Unterschid zum Surmeirisch erkenne chönne, un d Surmeirer sälber hen s Interrumantsch für e Verfrämdig vo ihrem Idiom ghalte. Au er het welle d Sprooch vo Germanisme "reinige", un het sogar Satzstellige wonner für Germanisme ghalte het, mit Satzstellige ussem Französische ersetzt. Des obwohl die Satzstellige im Romanische völlig alltäglich un warschynts gar kei Yyfluss ussem Dütsche gsi sin[3]. D Renata Coray gseet mehreri Parallele zwüschem Romonsch fusionau un em Interrumantsch. So wäre z.B beidi Sprooche vo "Einzelkämpfer" entworfe worde, wo sich starch an eim bstimmte Idiom orientiert hätte un wo di einzige Lüt gsi wäre wo die Sproochentwurf aktiv verwändet hätte[4].